
AIŠKINAMASIS RAŠTAS
PRIE KRETINGOS RAJONO SAVIVALDYBĖS TARYBOS SPRENDIMO PROJEKTO
„DĖL KRETINGOS RAJONO SAVIVALDYBĖS TERITORIJOJE ESANČIŲ PATALPŲ IR STATINIŲ, KURIE YRA APLEISTI IR NEPRIŽIŪRIMI, NAUDOJAMI NE PAGAL PASKIRTĮ IR KURIEMS 2026 METAIS TAIKOMAS MAKSIMALUS NEKILNOJAMOJO TURTO MOKESČIO TARIFAS, SĄRAŠO PATVIRTINIMO“

2026-11-
Kretinga

1.   Parengto sprendimo projekto tikslas ir uždaviniai.
 Rengiamo projekto tikslas – patvirtinti Kretingos rajono savivaldybės teritorijoje esančio nekilnojamojo turto, kuris yra apleistas ar neprižiūrimas, objektų, kuriems bus taikomas Kretingos rajono savivaldybės tarybos nustatytas maksimalus nekilnojamojo turto mokesčio tarifas, sąrašą. 
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
  Kretingos rajono savivaldybės teritorijoje esantys apleisti ir neprižiūrimi statiniai yra apmokestinami nuo 2013 metų. Nuo 2026 metų, apmokestinant apleistus ir neprižiūrimus statinius, vadovaujamasi Apleisto ar neprižiūrimo nekilnojamojo turto nustatymo, sąrašo sudarymo ir jo keitimo tvarkos aprašu, patvirtintu Kretingos rajono savivaldybės tarybos 2026 m. vasario 26 d. sprendimu Nr. T2-43 „Dėl Apleisto ar neprižiūrimo nekilnojamojo turto nustatymo, sąrašo sudarymo ir jo keitimo tvarkos aprašo patvirtinimo“ (toliau – Aprašas). Aprašas buvo patvirtintas pasikeitus Lietuvos Respublikos nekilnojamojo turto mokesčio įstatymo (toliau – Įstatymas) nuostatoms, kur 2 straipsnio 1 dalyje nurodoma, jog apleistas ar neprižiūrimas nekilnojamasis turtas – į savivaldybės teritorijoje esančio apleisto ar neprižiūrimo nekilnojamojo turto sąrašą įtrauktas nekilnojamasis turtas, kuris per statinių priežiūrą atliekančio viešojo administravimo subjekto nustatytą terminą nebuvo suremontuotas, rekonstruotas, kurio statyba neužbaigta Lietuvos Respublikos statybos įstatymo nustatyta tvarka ar kuris nebuvo nugriautas ir kurio naudotojas nevykdo Statybos įstatyme nustatytų statinių naudotojų ar statytojų (užsakovų) pareigų, susijusių su statinių priežiūra, bei 6 straipsnio 7 dalyje nurodoma, kad „Savivaldybės taryba apleistam ar neprižiūrimam nekilnojamajam turtui, išskyrus nekilnojamąjį turtą, kuris apmokestinamas taikant šio straipsnio 5 ir 6 dalyse nustatytus tarifus, nustato konkretų mokesčio tarifą (tarifus) nuo 1 iki 5 procentų šio turto mokestinės vertės mutatis mutandis šio straipsnio 2 dalyje nustatyta tvarka. Savivaldybės teritorijoje esančio apleisto ar neprižiūrimo nekilnojamojo turto sąrašą, atsižvelgdama į statinių priežiūrą atliekančių subjektų teikimą, kuriame nurodomos statinių priežiūrą atliekančio subjekto nustatytos šio įstatymo 2 straipsnio 1 dalyje nurodytos aplinkybės, sudaro ir tvirtina savivaldybės taryba“.
Savivaldybės taryba 2025 m. lapkričio 27 d. sprendimu Nr. T2-327 „Dėl nekilnojamojo turto mokesčio tarifų nustatymo“ nusprendė (1.6 papunktis) nekilnojamajam turtui (neatsižvelgiant į jo paskirtį), kuris yra apleistas ar neprižiūrimas, nustatyti nekilnojamojo turto mokesčio tarifą – 5 procentus nuo nekilnojamojo turto mokestinės vertės.
Atsižvelgiant į anksčiau išdėstytas aplinkybes, teikiamas tvirtinti šis sprendimo projektas.
3. Kokių rezultatų laukiama.
Norima, kad Kretingos rajone apleistų statinių savininkai pagerintų statinių techninę būklę, taip sumažėtų apleistų, neprižiūrimų statinių skaičius savivaldybėje. 
Siekiama skatinti neprižiūrimų ir apleistų pastatų savininkus – mokesčių mokėtojus – atsakingai prižiūrėti savo turtą, jį naudoti, tvarkyti ir prižiūrėti pagal galiojančius Lietuvos Respublikos teisės aktus. Gautos papildomos pajamos už netinkamai prižiūrimą turtą papildys Savivaldybės biudžetą.
4. Lėšų poreikis ir šaltiniai. 
Sprendimo projektui įgyvendinti biudžeto lėšos nebus reikalingos.
5. Kiti sprendimui priimti reikalingi pagrindimai, skaičiavimai ar paaiškinimai.
-
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui.
Teisės aktuose nenumatytas teisės akto projekto antikorupcinis vertinimas.
7. Autorius ar autorių grupė.
Statybos skyriaus vyr. specialistė Janina Gedvilienė.
